જાહેરસભાઓમાં તો વાજપેયીજી ખીલી ઊઠતા. આખા દેશની પ્રજાને મંત્રમુગ્ધ કરી દે તેવી વક્તૃત્વશૈલી જવાહરલાલ નેહરુ પાસે હતી અને બીજી વાજપેયીજી પાસે. હવે વડા પ્રધાન નરેન્દ્ર મોદી પણ કુશળ વક્તાની શ્રેણીમાં આવે છે. ચૂંટણીસભાઓ વખતે વાજપેયીજીને સાંભળવા તે એક લહાવો હતો. તેમની વાણીમાં જબરદસ્ત જાદુ, કટાક્ષ, હ્યુમર અને ‘વીટ’ હતા. લાખોની જનમેદની સમક્ષ બોલતાં બોલતાં તેઓ થોડીક ક્ષણો મૌન બની જતાં. આ ‘પોઝ’ની પણ એક મજા હતી. મૌનની પણ એક ભાષા હતી. એમાંથી પણ અર્થ સરતો અને વાજપેયીજી સાથે જ એ મૌનની થોડીક ક્ષણો માણી લાખો લોકતાળીઓથી તેમની ક્ષણિક સાઇલન્સને વધાવી લેતા. ક્ષણિક ચુપકીદી દ્વારા તેઓ ઘણું બધું કહી દેતા.